**ÖRKÉNY ISTVÁN**  **Név\_\_\_\_\_\_\_**

**ÉLETE**

Örkény István 1912-ben született Budapesten. Jómódú polgárcsaládból származott. 1930-ban – a piaristáknál végzett középiskolai tanulmányait követően – a Műegyetem vegyészmérnöki karára iratkozott be, később gyógyszerészhallgatóként folytatta egyetemi tanulmányit. 1942-ben munkaszolgálatosként a doni frontra, később hadifogságba került, majd 1946-ban térhetett haza. 1958-1963 között nem publikálhatott az 56-os forradalomban való részvétele miatt, ekkor az Egyesült Gyógyszergyárban dolgozott mérnöki beosztásban. Több művét megfilmesítették, és az író több díjat is kapott. 1979-ben halt meg.

**Örkény a 20. századi magyar groteszk irodalom kiemelkedő szerzője. Hősei általában kisemberek, akik a társadalom taposómalmában próbálnak fent maradni. Műveinek egy része parabola, egyetemes példázat, amely minden korban érvényes üzenetet hordoz.**

**EGYPERCES NOVELLÁK**

Az egyperces novellákkal **új műfajt** teremtett, a gyűjtemény  1967-ben látott napvilágot. Előzményei között Kafka és Karinthy éppúgy megtalálható, mint a városi folklór, a pesti vicc.

Az egyperces novellák a **prózai sűrítés** remekei:

* a részletező leírás, a lélektani realizmus helyett
* a dolgok lényegének jelzésszerű megragadására,
* a történet példázatszerű sűrítésére törekedett.
* Csak egy-két mondatba sűríti a jellemeket, típusokat.

**A groteszk és az abszurd**

A groteszk szó a grotta (barlang) szóból ered. **A groteszk** irodalom megteremtője Gogol volt. *(A köpönyeg*). A groteszk esztétikai minőség, összetett ábrázolásmód. A groteszk a **keserű humor** fajtája. A művek szereplői általában **kisemberek, akik szűk látókörben mozognak**, kisszerűek, torzak, nevetségesek, de egyben tragikusak is. A groteszk olvasásakor egyszerre **nevetünk és szánakozunk**. A groteszk nem vált ki felszabadító nevetést, mindig marad egy kis keserű szájíz utána.

**Az abszurd**

Az abszurd is esztétikai minőség, ábrázolásmód. Jelentése: **képtelen, a valóságnak ellentmondó.** Az abszurd művek cselekménye mindig **valamilyen képtelen vagy fantasztikus eseményre épül**, aminek nincs racionális magyarázata, csak szimbolikus jelentése. (Gogol: *Az orr* ─ a hős elveszíti orrát, s miközben keresi, a komikus hajtóvadászat alatt bomlik ki igazi személyisége, a szolgalelkű emberé. Franz Kafka: *Az átváltozás* ─ a főhős egy reggelen arra ébred, hogy bogárrá változott. Szimbolikus jelentése: ráébredt, hogy nem élt emberi életet.)

**Az abszurd attól válik abszurddá, hogy az elbeszélő és a hősök is úgy fogják fel, mintha valóban megtörtént volna – vagyis irracionálisan reagálnak.**

Az Egyperces novellákat Örkény egy magyarázattal vezeti be: „Arról, hogy mi a groteszk’. Arra kéri az olvasót, hogy álljon terpeszbe, hajoljon le, és a térdei között nézze a világot, amint minden fejére áll. A feje tetejére állított világ a groteszk ábrázolásmód metaforája. A groteszk olyan, mintha kibillentenénk a valóságot, hogy a lényegét meglássuk.

**FELADAT: Olvassa el az alábbi egypercest, majd válaszoljon a kérdésekre kerek, egész mondatokkal!**

**Ügyeljen a nyelvhelyességre és a helyesírásra!**

**Válaszait a kérdések utáni keretbe írja! A beállított betűtípust és színt ne változtassa meg!**

**ÖRKÉNY ISTVÁN**

**A VÉGZET**

Valahol a Nagy Magyar Alföldnek egy kicsike tanyáján éldegélt egy család, apa, anya és két gyerek, mind pogácsakedvelők. Ha a mamának volt rá ideje, s kedvében akart járni övéinek, sütött nekik egy nagy tepsi pogácsát.

Egyszer azonban liszt helyett mérges rovarirtószert gyúrt a tésztába. Ízre nem volt rosszabb, így hát jól bepogácsáztak, s reggelre meghaltak mind a négyen, az apa, az anya, a gyerekek.

Negyednap eltemették őket, s aztán összejött a rokonság, meg a közeli és távolabbi szomszédok, ahogy az már illik, halotti torra. Homoki bort ittak, s hozzá a maradék pogácsát majszolgatták. El is patkoltak mind, ahányan voltak.

A mentősöknek – az orvosnak, a két hordágyvivőnek meg a sofőrnek – már nem akadt dolguk. Csak fejcsóválva körüljárták azt a sok halottat, s mielőtt visszaindultak volna, megettek néhány pogácsát, ittak rá egy kis bort.

Kivéve a sofőrt. Bort nem ihatott, mert vezetnie kellett, a pogácsát pedig nem szerette. De ami még ott maradt a tepsiben, azt újságpapírba csomagolva letette az ülése mellé, hogy kárba ne vesszen. Jó lesz az még, gondolta, valakinek.

És most viszi!

*1975*

**Kérdések:**

1. ***Miért groteszk Örkény „végzetes” története? 10 p***

|  |
| --- |
|  |

1. ***Milyen típusba tartozik a cím (témajelölő, metaforikus, reklámcím, evokatív, műfajjelölő)?***

***Érveljen választása mellett! 6 p***

|  |
| --- |
|  |

1. ***Milyen más epikai műfaj paródiája a fenti novella? Érveljen állítása mellett! Térjen ki a paródia Örkény által használt eszközeire is! 6p***

|  |
| --- |
|  |

1. ***Realista vagy abszurd a novella? Érveljen állítása mellett! 6 p***

|  |
| --- |
|  |

1. ***Nevezhetjük-e parabolának ezt a novellát? Érveljen állítása mellett! (Nincs rossz válasz, csak gyenge érvelés.) 6p***

|  |
| --- |
|  |

1. ***A feszültségkeltés milyen eszközeivel él az író? 4p***

|  |
| --- |
|  |

1. ***Írja meg egy képzeletbeli esszé bevezetését! (A novella témájával kapcsolatban.) (80-100 szó) 10 p***

|  |
| --- |
| ***Bevezetés:*** |